Labdarúgó NB I - A Debrecen veretlensége és a negyedik hely a tét
Történelmi tettre készül a már bajnok Debrecen a labdarúgó OTP Bank Liga hétvégi zárófordulójában, ugyanis ha hazai pályán nem kap ki a Haladástól, akkor 46 év után az első olyan csapat lesz Magyarországon, amely veretlenül zárja a pontvadászatot.
Ez a bravúr legutóbb 1966-ban, a Vasas legendás gárdájának sikerült, az angyalföldiek 17 győzelemmel és 9 döntetlennel végeztek az első helyen. Érdekesség, hogy a Debrecen legutóbbi vereségét szinte napra pontosan egy éve, a 2010/11-es idény utolsó fordulójába éppen a Haladástól szenvedte el, hazai környezetben. A záróforduló nagy kérdése, hogy melyik csapat szerzi meg a negyedik helyet, amely Európa Liga-indulást ér, mivel a bronzérmes Győrt az európai szövetség (UEFA) két évre kizárta a kontinentális kupákból. Az EL-indulásért folyó harcban jelenleg a Budapest Honvéd van a legkedvezőbb helyzetben, ugyanis ha győz a Pécs vendégeként, akkor ott lehet a második számú kupasorozat következő kiírásában. A kispestieket egy pont lemaradással követő Kecskemét a Siófok vendége lesz, míg az ugyanígy - de kevesebb győzelemmel - álló Paks a Ferencvárost fogadja. Matematikailag még az első osztálytól búcsúzó Vasast fogadó Diósgyőr is odaérhet a negyedik helyre. A második Videoton Újpesten, míg a bronzérmes Győr Pápán zárja a szezont. A 30. (utolsó) forduló programja: szombat: PMFC-Matias - Budapest Honvéd 15 ó, v.: Szabó Zs. FGSZ Siófok-Kecskeméti TE 15 ó, v.: Kassai MVM Paks-Ferencváros 15 ó, v.: Solymosi Diósgyőri VTK-Vasas 15 ó, v.: Andó-Szabó DVSC-TEVA - Haladás Sopron Bank 18 ó, v.: Vad II. vasárnap: Újpest FC-Videoton FC 15:30 ó, v.: Bognár Lombard Pápa Termál FC-Győri ETO FC 15:30 ó, v.: Oláh Kaposvári Rákóczi-ZTE FC 18 ó, v.: Veizer MTI